बोलीं- 35 साल के बाद मां बनने में होती है दिक्कत; महिलाओं को दी एग्स फ्रीज कराने की सलाह
Priyanka Chopra Life Untold Secrets - प्रियंका चोपड़ा ने एक लेटेस्ट इंटरव्यू में अपनी लाइफ से जुड़ी कुछ अनकही बातों से पर्दा उठाया है। प्रियंका ने कहा है कि अपनी मां के कहने पर उन्होंने 30 साल की उम्र में ही अपने एग्स को फ्रीज करा दिया था।
प्रियंका चोपड़ा ने एक लेटेस्ट इंटरव्यू में अपनी लाइफ से जुड़ी कुछ अनकही बातों से पर्दा उठाया है। प्रियंका ने कहा है कि अपनी मां के कहने पर उन्होंने 30 साल की उम्र में ही अपने एग्स फ्रीज करा दिए थे।
प्रियंका की मां मधु चोपड़ा एक गायनेकोलॉजिस्ट हैं, उनका मानना है कि 35 साल के बाद महिलाओं को मां बनने में काफी दिक्कतों का सामना करना पड़ता है। इसी वजह से प्रियंका ने पूरी मेडिकल प्रोसेस के जरिए अपने एग्स को काफी पहले ही फ्रीज करा दिया। अपनी शादी के 4 साल बाद यानी 2022 में प्रियंका ने बेटी मालती को सरोगेसी के जरिए जन्म दिया।
मुझे बच्चे पसंद हैं, हमेशा से चाहत थी कि मां बनूं
प्रियंका चोपड़ा ने डैक्स शेफर्ड को दिए लेटेस्ट इंटरव्यू में कहा है कि उन्हें हमेशा से बच्चे चाहिए थे। उन्होंने कहा, ‘मुझे हमेशा से बच्चे काफी पसंद थे। मेरी ये चाहत थी कि मैं मां बनूं क्योंकि बच्चों से मेरा गहरा लगाव है। मैंने यूनिसेफ में भी बच्चों के साथ काफी वक्त गुजारा है। मेरी मां एक पेशेवर गायनेकोलॉजिस्ट हैं, उन्होंने मुझे सलाह दी कि महिलाओं की उम्र बढ़ने पर उन्हें मां बनने में समस्या आ सकती है।’
एग्स फ्रीज कराने के बाद फ्रीडम महसूस हुई- प्रियंका
प्रियंका ने आगे कहा, 'जब मैंने एग्स फ्रीज कराया, उस वक्त तक मेरी शादी भी नहीं हुई थी। मैं निक को डेट भी नहीं कर रही थी। एग्स फ्रिज करवाने के बाद मुझे काफी फ्रीडम महसूस हुआ क्योंकि कहीं न कहीं मुझे करियर में अभी बहुत कुछ हासिल करना था।
प्रियंका का कहना है कि जो महिलाएं काम करती हैं उन्हें इस विषय में जरूर सोचना चाहिए। प्रियंका ने कामकाजी महिलाओं को सलाह दी कि उन्हें पैसे बचाकर एग्स को फ्रीज कराने के बारे में जरूर सोचना चाहिए। इससे कोई फर्क नहीं पड़ता। फ्रीज कराए एग्स की उम्र हमेशा वही होती है।
2022 में सरोगेसी से मां बनी थी प्रियंका
प्रियंका ने 2018 में अमेरिकी सिंगर निक जोनास से शादी की थी। शादी राजस्थान के उदयपुर के उम्मेद पैलेस में हुई थी। शादी के बाद प्रियंका ने 2022 में सरोगेसी से बेटी मालती को जन्म दिया। प्रियंका ने मां बनने के लिए सरोगेसी का रास्ता इसलिए चुना क्योंकि उन्हें कुछ मेडिकल संबंधी समस्या थी। प्रियंका आए दिन अपनी बेटी के साथ सोशल मीडिया पर पोस्ट शेयर किया करती हैं।
‘सांवली दिखने पर लाइट और मेकअप के जरिए गोरा कर देते थे’
प्रियंका ने इस इंटरव्यू में और भी काफी चीजों पर बात की। उन्होंने कहा कि बॉलीवुड के उनके शुरुआती समय में उन्हें सांवली समझा जाता था। फिल्मों में उन्हें गोरा दिखाने के लिए क्रीम वगैरह का इस्तेमाल होता था। उन्होंने कहा, 'फिल्मों में कास्टिंग के दौरान गोरे लोगों को फायदा होता है। मुझे कई फिल्मों में गोरा दिखाने के लिए मेकअप और लाइटिंग का प्रयोग किया जाता था।
2000 के समय में मैं एक ब्यूटी क्रीम का एड कर रही थी। उस एड में दिखाया जाता है कि सांवली होने की वजह से एक लड़का मुझे रिजेक्ट कर देता है। बाद में मैं उस ब्यूटी क्रीम का यूज करने लगती हूं और उसके बाद गोरी हो जाती हूं और सब कुछ सही हो जाता है। मतलब ये कितनी बकवास बातें लगती हैं। उसके बाद से ही मैंने ब्यूटी क्रीम के एड करने बंद कर दिए।’
'भारत आने के बाद निक अपने बोलचाल में करते हैं बदलाव'
प्रियंका ने अपने पति के निक जोनस के बारे में कुछ दिलचस्प बातें कहीं। उन्होंने कहा कि जब निक इंडिया आते हैं तो अपने बोलचाल के लहजे में थोड़ा बदलाव करते हैं। वो चाहते हैं कि उनकी बातों को ज्यादा से ज्यादा लोग समझ सकें। वो हर इंसान से उसी लहजे में बात करना चाहते हैं जो सामने वाले के लिए सुविधाजनक हो।
प्रियंका ने क्यों छोड़ा बॉलीवुड?
प्रियंका ने बॉलीवुड छोड़कर हॉलीवुड का रास्ता क्यों चुना, इस बारे में भी उन्होंने विस्तारपूर्वक बात की। प्रियंका ने कहा कि करियर के पीक पर उन्होंने बॉलीवुड इंडस्ट्री छोड़ दी और सिंगिंग करना शुरू किया। वो अमेरिका में अपने लिए काम तलाशने लगीं। प्रियंका ने कहा कि उन्हें बॉलीवुड में मन मुताबिक काम नहीं मिल पा रहा था और वो इंडस्ट्री की पॉलिटिक्स से परेशान हो गईं थीं। वो बॉलीवुड में मिलने वाले काम से खुश नहीं थीं। पूरी खबर पढें